Bezañ ur c'hristen n'eo ket aes. Gouzout a reomp mat se ! War hent hor buhez hon eus en em zizoloet e hentoù-dall. A wechoù e kave deomp e c'hallfemp displegañ ar feiz kristen hervez ur skeudenn ne oa ket dereat eviti avat.  Hon troioù-kaer a feiz hon eus pep hini, pe, kentoc'h, hor gwalldroioù. Bez' ez eus deizioù ma sav ar gouloù o tiskuliañ hon  hent-dall, o flatrañ ar gitaj hor boa gwisket evit hañvalout war ur c'hristen gwir.  Sur-mat ho peus graet an arnodenn-mañ : goude komzoù ur mignon, war lerc'h un darvoud bennak en hor buhez, e-pad un diviz, en ur lenn ar Bibl, en ur lidañ ur sakramant, pe simpl-ha-simpl e-pad ar bedenn, e vez dizoloet un darn eus hor buhez evel un dra flak ha bresk war un dro. Kavout a rae din e ouien pep tra diwar benn ar garantez ma'z on krog da zizoleiñ penaos e c'hallfe stummañ ma buhez. Kavout a rae din em boa  dibabet an doare dereat da vont gant an arc'hant ma komprenan pegen bouzar on bet ouzh kalvadennoù ur mignon din. Kavout a rae din bezañ war lerc'h ar C'hrist ma oan o c'hengervel anezhañ.  Degouezhout a ra un dra vadinellus, un diskuliadur. Dizoleiñ a ran ma hent-dall. Hag un hent nevez-flamm a ya war wel d'am dallidigezh.  Evel-se e ya an den a feiz war-raok, eus e zallidigezh d'un diskuliadur. Setu penaos e tarev ar feiz, penaos e kresk ar vuhez speredel. An hent-mañ zo ret d'ar feiz a vez  dalc'hmat keidet ha diazezet dreuzañ.